Document ID: /roh_data/filtered/fineweb-2-filterrobots_roh.jsonl.gz/48196

La finamira da l'artist è da crear ovras simplifitgadas e reducidas sin il minimum. Quai fa el gugent cun crida d'ieli sin taila da glin. Cunzunt la colur naira fascinescha el:
La colur naira dat a mai ina tscherta segirtad. Quella colur ha adina tratg mai – jau na sai betg exact pertge, ma cura ch'jau malegel cun nair ma sent jau segir.
Musica nordafricana
L'entira exposiziun vegn accumpagnada da musica nordafricana. Tras ils numerus viadis da Corsin Fontana en il Maroc, l'Algeria e Tunesia ha el emprendì d'enconuscher la cultura africana ed araba. Adina puspè ha el cumprà cassettas e quellas san ins ussa guardar ed udir en l'exposiziun.
Scalafundas
Il num Scalafundas na chattan ins betg en il vocabulari. Tuttina ha quel pled in connex cun il rumantsch. I saja numnadamain in gieu da pleds che Corsin Fontana e ses amis faschevan da giuven: Crear pleds che tunan rumantsch.
Exposiziun
Maletgs – en alv e nair u da colur, sculpturas da palpiri u taila da filien – quai ed anc bler auter pon ins guardar davent dals 28 d'avust enfin ils 21 da november 2021 en il Museum d'art a Cuira.